Pasgebore baba uit put geredNooddienste op die toneel. (Foto: ER24) ’n Pasgebore babaseuntjie is Sondagoggend uit ’n put in Pietermaritzburg in KwaZulu-Natal gered. Ineke van Huyssteen, woordvoerder van ER24, sê in ’n verklaring paramedici en een van die polisie se soek-en-reddingspanne is omstreeks 10:25 na die put in die Plessislaer-omgewing ontbied. Volgens Van Huyssteen het die polisie se span met hul aankoms ’n voetpad gevolg tot waar gemeenskapslede gesê het hulle vroeër ’n baba hoor huil het. Paramedici het die span met hul terugkeer op die voetpad aangetref. Hulle het ’n babaseuntjie by hulle gehad. Paramedici het die kleinding ondersoek wat aan ligte hipotermie gely het. Die baba is na ’n hospitaal geneem vir verdere mediese behandeling. Die omstandighede rakende die voorval is nie in dié stadium bekend nie. Maroela Media het ’n navraag aan die polisie gestuur en wag op terugvoer.